Kaník, Ľudovít, poslanec NR SR (2015-10-01):
Ďakujem, pán podpredseda. Opäť sa vraciame k návrhu zákona, o ktorom sme sa tu už zopárkrát bavili. Myslím, že konkrétne dvakrát. A začnem tým, že dnes je 1. októbra a za dvadsaťosem dní opäť budeme mať dátum, ktorý je veľmi významný z hľadiska histórie Slovenska, zdôrazňujem, z histórie Slovenska, a je veľmi dôležité, si myslím, pre historickú pamäť a vôbec uvedomovanie si svojich koreňov pôvodu a tým pádom aj toho, kam kráčame, aby sme si vedeli tie najdôležitejšie míľniky, ktoré viedli ku znovuobrode slovenského národa a vzniku v konečnom dôsledku Slovenskej republiky, pripomínať. Takže dovoľte, aby som predložil dôvodovú správu, keďže toho času pred hlasovaním už nie veľa, a potom v rozprave sa argumentmi ešte vrátim k podpore tohto návrhu zákona. Návrhom tohto zákona sa mení a dopĺňa zákon č. 241/1993 Z. z. o štátnych sviatkoch, dňoch pracovného pokoja a pamätných dňoch v znení neskorších predpisov. Účelom novely je zaradenie pôvodne len pamätného dňa 28. októbra, Dňa vzniku samostatného československého štátu, medzi štátne sviatky, ktorého názov sa navrhujeme upraviť na Deň úcty k dielu Milana Rastislava Štefánika – vznik samostatného česko-slovenského štátu. V rozprave vysvetlím podrobne, prečo práve tento deň by mal byť Dňom úcty k dielu Milana Rastislava Štefánika. Zároveň súčasne platný štátny sviatok 1. september, Deň ústavy, navrhujeme vyradiť spomedzi štátnych sviatkov a zaradiť ho medzi pamätné dni. (Ruch v sále.) Z hľadiska historického počas trvania česko-slovenského štátu bol 28. október štátnym sviatkom. Po vzniku samostatnej Slovenskej republiky a prijatí zákona č. 241/1993 Z. z. o štátnych sviatkoch sa 28. október nedostal ani len do zoznamu pamätných dní. Pamätným dňom sa 28. október stal až v roku ’99. Vzhľadom na historický význam tohto dňa navrhujeme, aby sa tento deň preradil z pamätných dní medzi štátne sviatky. Prečo by tomu tak malo byť? 28. október 1918 je kľúčovým dátumom v dejinách slovenského národa. Je symbolom, bodom zavŕšenia dlhotrvajúcej túžby po samostatnosti národa vo vlastnom štáte vytvorenom vtedy v spolupráci s bratským českým národom, čo bola jediná cesta ako v rámci dobových reálií zabezpečiť vznik samostatného štátu a zabezpečiť ochranu a znovuoživenie slovenského národa. Vznikom Česko-Slovenska sa vytvorili základné predpoklady na budovanie štátnosti a neskorší vznik Slovenskej republiky. Zabezpečil sa rozvoj národného povedomia slovenského národa. Žiaľbohu, najmä mladá generácia, súčasná mladá generácia prestáva vnímať význam 28. októbra, pretože nie je štátnym sviatkom, a teda ani dňom pracovného pokoja. Cieľom tejto novely je zároveň vyjadriť poctu dielu, Milanovi Rastislavovi Štefánikovi ako významnému slovenskému politikovi a osobnosti, ktorý mal nezastupiteľný podiel na vzniku Česko-slovenskej republiky, a to taký, že bez jeho pričinenia by Česko-Slovensko nevzniklo. Povýšenie tohto výročia na štátny sviatok doplní a zároveň vytvorí tzv. štvorlístok štátotvorných výročí, ktoré zásadne a pozitívne predurčili štátotvornú cestu Slovenska. Tými výročiami v chronologickom poradí, ktoré určili charakter súčasnej Slovenskej republiky, sú tieto: Ako prvé, ktoré otvorilo cestu vôbec k vzniku, k neskoršiemu vzniku súčasného Slovenska, je vznik Česko-slovenskej republiky, druhým je Slovenské národné povstanie, kedy sa slovenský národ so zbraňou v ruke postavil proti fašistickej okupácii, tretím je 17. november, kde opäť sme sa jednoznačne postavili proti diktatúre, proti komunizmu, proti totalitnému režimu – tentokrát komunistickému – a prihlásili sa k demokracii, ktorú odvtedy budujeme, a posledným je 1. január, ktorý je dňom vzniku Slovenskej republiky. Návrh zákona nebude mať priamy dopad na verejné rozpočty, neprináša nárok na pracovné sily, nemá vplyv na zamestnanosť a tvorbu pracovných miest, na životné prostredie ani na podnikateľské prostredie. Je v súlade s Ústavou Slovenskej republiky, jej zákonmi, medzinárodnými zmluvami, ktorými je Slovenská republika viazaná. Vážený pán podpredseda, ďakujem za pozornosť. Skončil som s predkladaním dôvodovej správy a ako prvý sa hlásim do rozpravy. Ďakujem.